钦定古今图书集成/明伦汇编/氏族典/第193卷 > 姚善
## 钦定古今图书集成/明伦汇编/氏族典/第193卷 > 姚善

按《明外史姚善传》，“善字克一，安陆人。初姓李。洪武中，
由乡举历祁门县丞，同知庐州、重庆二府。三十年，迁
苏州知府。为政持大体，不为苛细，吴中大治。好折节
下士，敬礼隐士王宾、韩奕、俞贞木、钱芹辈。时燕兵南
下，善密结镇、常、嘉、松四郡守，练民兵为备，寻至京师。
会朝廷以燕王上书贬齐泰、黄子澄于外，善言不当”
贬，遂复召二人。建文四年诏兼督苏、松、常、镇、嘉兴五府兵勤王。未及战，燕王入京师，索子澄急。子澄匿善
所，约共航海起兵。善谢曰：“公可去，善不可去。公朝臣，
当行收兵图兴复。善守土，与城存亡耳。”子澄去，善为
麾下，许千户者缚以献，不屈死。年四十三。子节等四
人俱戍配。福王时，赠善太仆卿，谥忠惠。